Source: http://szegeditorvenyszek.birosag.hu/sajtokozlemeny/20171003/tajekoztatas-masodfoku-hatarozatrol-garazdasag-vetsege
Timestamp: 2018-03-24 00:48:27+00:00

Document:
Tájékoztatás másodfokú határozatról - garázdaság vétsége | Szegedi Törvényszék
Tájékoztatás másodfokú határozatról - garázdaság vétsége
Megjelenés ideje: 2017. október 3., 09:00
A Szegedi Törvényszék másodfokú tanácsa helybenhagyta a Szegedi Járásbíróság elsőfokú ítéletét, melyben a vádlottat garázdaság vétsége miatt 3 év tartamú próbaidőre próbára bocsátotta.
A jogerős ítélet tényállásának lényege szerint a vádlott 2015. szeptember hó 8. napján az N1 TV főszerkesztőjének utasítására jelent meg munkatársával Röszke külterületén, a tömeges bevándorlással összefüggésben elrendelt rendőri biztosításról és az intézkedéssel érintett személyekről való tudósítás érdekében. A vádlott a helyszínre érve észlelte, hogy ott pontosan meg nem határozható, nagy számú kül- és belföldi televíziós társaság képviselői, rendőrök és rendőri intézkedéssel érintett személyek voltak jelen. A vádlott és munkatársa a helyszínen felvételeket készítettek, melynek befejezését követően munkatársa az addig rögzített felvételekkel az intézkedéssel érintett terület mellett leállított gépjárműhöz távozott, azok összevágása érdekében.
A bíróság ítélete ellen az ügyész a vádlott terhére, míg a vádlott és védője egyezően felmentés érdekében jelentettek be fellebbezést.
A másodfokú bíróság az ügyben megtartott nyilvános ülés eredményéhez képest úgy ítélte meg, hogy az elsőfokú bíróság az eljárási szabályokat maradéktalanul betartva, az ügyben megalapozott tényállást állapított meg, abból helyesen következtetett a vádlott büntetőjogi felelősségére.
Mindezekre tekintettel a másodfokú bíróság álláspontja szerint az elsőfokú bíróság a büntetés kiszabására vonatkozó rendelkezéseket is helyesen alkalmazva, arányos szankciót állapított meg, éppen ezért a másodfokú bíróság az elsőfokú ítéletet helybenhagyta.
Szeged, 2017. október 03. napján

References: bíróság 
 bíróság 
 bíróság 
 bíróság 
 bíróság 
 bíróság